b'\n_START_ARTICLE_\nTallinna ents\xc3\xbcklopeedia\n_START_PARAGRAPH_\n"Tallinna ents\xc3\xbcklopeedia" on 2004. aastal ilmunud kahek\xc3\xb6iteline ents\xc3\xbcklopeedia, mis kirjeldab Tallinna linna._NEWLINE_Ents\xc3\xbcklopeedia toimetas Jaan Tamm, kirjastas Eesti Ents\xc3\xbcklopeediakirjastus. Algataja, kontseptsiooni ja m\xc3\xa4rks\xc3\xb5nastiku koostaja ning p\xc3\xb5hiautor oli ajaloolane Robert Nerman, kes kogus pooled ja kirjutas viiendiku artiklitest. M\xc3\xa4rks\xc3\xb5nastiku korrastas Leino Pahtma._NEWLINE_Raamatu m\xc3\xa4rks\xc3\xb5nastik h\xc3\xb5lmab paljusid valdkondi Tallinna piirkonna geoloogilisest kujunemisest ja t\xc3\xa4nap\xc3\xa4evaste s\xc3\xbcndmusteni, l\xc3\xa4hemalt on k\xc3\xa4sitletud linna kujunemislugu, arhitektuuri, kunsti- ja kultuurilugu. Kokku on m\xc3\xa4rks\xc3\xb5nu \xc3\xbcle 2300, illustratsioone 1400. Teise k\xc3\xb6ite l\xc3\xb5pus on aine- ja isikuregister. T\xc3\xb6\xc3\xb6 "Tallinna ents\xc3\xbcklopeediaga" algas 1996. aastal, esimest k\xc3\xb6idet esitleti Tallinna raekojas 8. detsembril 2004._NEWLINE_Teatmeteose v\xc3\xa4ljaandmist toetas Tallinna linnavalitsus 500 000 krooniga. 2007. aastal leidis linnapea Edgar Savisaar, et 2011. aastaks, mil Tallinn on Euroopa kultuuripealinn, v\xc3\xb5iks t\xc3\xb5lkida "Tallinna ents\xc3\xbcklopeedia" p\xc3\xb5hilistesse Euroopa keeltesse ning luua ka veebiversiooni._NEWLINE_"Tallinna ents\xc3\xbcklopeedia" eelk\xc3\xa4ija oli 1980. aasta Moskva ol\xc3\xbcmpiam\xc3\xa4ngude eel ilmunud 500 artikliga l\xc3\xbchients\xc3\xbcklopeedia.'